Κυάνωση στα αυτιά χοίρου με αφρικανική πανώλη
Η **αφρικανική πανώλη των χοίρων** είναι ιογενής νόσος η οποία προσβάλλει τα οικόσιτα γουρούνια, τα αγριογούρουνα καθώς και άλλα μέλη της οικογένειας των συϊδών. Προκαλεί αιμορραγικό πυρετό και έχει πολύ υψηλή θνητότητα. Η νόσος είναι ενδημική της υποσαχάριας Αφρικής, όπου ο κύκλος μετάδοσης περιλαμβάνει τα τσιμπούρια του είδους *Ορνιθόδωρος*, τους φακόχοιρους και τους ποταμόχοιρους. Τα τσιμπούρια είναι φορείς της νόσου, χωρίς όμως τα ίδια να νοσούν. Δεν προκαλεί νόσο στους ανθρώπους.

Ιολογία
-------

Η νόσος προκαλείται από τον ιό της αφρικανικής πανώλης (*Asfvirus*, από τα αγγλικά *African Swine Fever*), έναν μεγάλο ιό με δίκλωνο DNA o οποίος αναπαράγεται στο κυτταρόπλασμα των κυττάρων του ξενιστή. Μέχρι το 2012 είχαν αναγνωριστεί 22 γονότυποι του ιού με βάση το C-άκρο του γονιδίου B646L, το οποίο κωδικοποιεί την πρωτεΐνη p72 του καψιδίου. Μόνο οι τύποι Ι και ΙΙ έχουν απομονωθεί εκτός Αφρικής.

Η διάγνωση της αφρικανικής πανώλης γίνεται με εργαστηριακές μεθόδους, όπως την ανίχνευση με ELISA ή την απομόνωση του ιού στο αίμα, τους λεμφαδένες ή τον σπλήνα.

Σημεία και συμπτώματα
---------------------

Στην οξεία φάση της ασθένειας από στελέχη υψηλής λοιμογόνου δύναμης, τα γουρούνια αναπτύσσουν υψηλό πυρετό, αλλά δεν παρουσιάζουν κάποιο άλλο αξιόλογο σύμπτωμα τις πρώτες ημέρες. Στη συνέχεια χάνουν την όρεξή τους. Στα γουρούνια με λευκό δέρμα, τα άκρα γίνονται μπλε-μοβ και αρχίζουν να γίνονται αντιληπτές αιμορραγίες στα αυτιά και στην κοιλιά. Τα νοσούντα γουρούνια μπορεί να τρέμουν, να έχουν ταχύπνοια, εμετούς και μερικές φορές να βήχουν. Όταν στέκονται όρθια είναι ασταθή. Εντός μερικών ημερών γίνονται κωματώδη και πεθαίνουν. Σε ηπιότερες μορφές της ασθένειας, τα γουρούνια χάνουν βάρος και αναπτύσσουν εικόνα πνευμονίας, έλκη στο δέρμα και διογκωμένες αρθρώσεις.

Ιστορία
-------

Η πρώτη επιδημία αναγνωρίστηκε, αναδρομικά, ότι είχε λάβει χώρα το 1907, ενώ η αφρικανική πανώλη περιγράφηκε για πρώτη φορά το 1921 στην Κένυα. Η νόσος παρέμεινε περιορισμένη στην Αφρική μέχρι το 1957, όταν και αναφέρθηκε στη Λισαβόνα, στην Πορτογαλία. Μια ακόμη επιδημία έλαβε χώρα στην Πορτογαλία το 1960. Μετά από πολλά επεισόδια πανώλης, η νόσος εγκαταστάθηκε στην Ιβηρική χερσόνησο, ενώ σποραδικές επιδημίες έλαβαν χώρα στη Γαλλία, το Βέλγιο και άλλες ευρωπαϊκές χώρες κατά τη διάρκεια της δεκαετίας του 1980. Η Ισπανία και η Πορτογαλία κατάφεραν να εξαλείψουν τη νόσο μέχρι τα μέσα της δεκαετίας του 1990 μέσω πολιτικής σφαγής.

Μια επιδημία φαίνεται να ξεκίνησε από τη Γεωργία το 2007 και στη συνέχεια επεκτάθηκε στην Αρμενία, το Αζερμπαϊτζάν, το Ιράν, τη Ρωσία και τη Λευκορωσία, εγείροντας φόβους για περαιτέρω γεωγραφική εξάπλωση, η οποία θα είχε αρνητική επίπτωση στην βιομηχανία των χοίρων. Τον Ιούνιο του 2017 καταγράφηκε το πρώτο περιστατικό στην Τσεχία. Για τον περιορισμό της εξάπλωσης της νόσου κατασκευάστηκαν 44,5 χιλιόμετρων φρακτών οσμής. Το 2018 μια μεγάλη επιδημία στη Ρουμανία οδήγησε στη σφαγή των περισσότερων γουρουνιών σε εκτροφία. Τον Αύγουστο του 2018 ανακοινώθηκαν τα πρώτα περιστατικά αφρικανικής πανώλης στη Βουλγαρία. Μέχρι τον Ιούλιο του 2019, πέντε εκτροφεία γουρουνιών είχαν πληγεί στη Βουλγαρία. Επίσης, τον Ιούλιο του 2019 ανακοινώθηκε η πρώτη επιδημία στη Σλοβακία. Τον Φεβρουάριο του 2020 καταγράφηκε το πρώτο κρούσμα στην Ελλάδα, στην περιφερειακή ενότητα Σερρών.

Τον Αύγουστο του 2018, η Κίνα ανέφερε την πρώτη επιδημία αφρικανικής πανώλης στην επαρχεία Λιαονίνγκ, την πρώτη καταγεγραμμένη στην ανατολική Ασία. Μέχρι την 1η Σεπτεμβρίου 2018, περισσότερα από 38.000 γουρούνια είχαν θανατωθεί. Μέχρι τις 10 Σεπτεμβρίου 2018, η Κίνα είχε μπλοκάρει τις μεταφορές γουρουνιών και χοιρινών προϊόντων σε μεγάλο μέρος της χώρας προς περιορισμό της εξάπλωσης της επιδημίας, από την οποία είχαν πληγεί μέχρι εκείνη τη χρονική στιγμή 6 επαρχίες. Μέχρι το τέλος του 2018, η επιδημία είχε αναφερθεί σε 23 επαρχίες και δήμους σε όλη την Κίνα. Μέχρι τις 25 Απριλίου, ο ιός είχε αναφερθεί σε όλες τις περιοχές της Κινάς, καθώς και σε άλλες χώρες της νοτιοανατολικής Ασίας, όπως η Καμπότζη, το Λάος, η Ταϊλάνδη και το Βιετνάμ. Ο πληθυσμός των χοίρων στη Κίνα ήταν μειωμένος κατά σχεδόν 40 εκατομμύρια ζώα σε σχέση με τον προηγούμενο χρόνο.

Παραπομπές
----------

1. ↑  Denyer, M. S.· Wilkinson, P. J. (1998). «African Swine Fever». *Encyclopedia of Immunology*Απαιτείται δωρεάν εγγραφή. σελ. 54. doi:10.1006/rwei.1999.0015. ISBN 9780122267659.
2. ↑  «African swine fever». Ευρωπαϊκή Αρχή για την Ασφάλεια των Τροφίμων. Ανακτήθηκε στις 26 Απριλίου 2019.
3. ↑  Smriti Mallapaty (2019-04-25). «Spread of deadly pig virus in China hastens vaccine research». *Nature* **569** (7754): 13–14. doi:10.1038/d41586-019-01269-5. PMID 31040406. Bibcode: 2019Natur.569...13M.
4. ↑  Leblanc, N.; Cortey, M.; Fernandez Pinero, J.; Gallardo, C.; Masembe, C.; Okurut, A. R.; Heath, L.; Van Heerden, J. *και άλλοι*. (2012). «Development of a Suspension Microarray for the Genotyping of African Swine Fever Virus Targeting the SNPs in the C-Terminal End of the p72 Gene Region of the Genome». *Transboundary and Emerging Diseases* **60** (4): 378–383. doi:10.1111/j.1865-1682.2012.01359.x. PMID 22776009.
5. 1 2  «African Swine Fever (ASF)». PigSite. Αρχειοθετήθηκε από το πρωτότυπο στις 14 Ιουνίου 2018. Ανακτήθηκε στις 28 Ιανουαρίου 2010.
6. ↑  Howey (2013). «Pathogenesis of highly virulent African swine fever virus in domestic pigs exposed via intraoropharyngeal, intranasopharyngeal, and intramuscular inoculation, and by direct contact with infected pigs». *Virus Research* **178** (2): 328–339. doi:10.1016/j.virusres.2013.09.024. PMID 24076499. Αρχειοθετήθηκε από το πρωτότυπο στις 2020-07-26.. Ανακτήθηκε στις 2019-10-02.
7. ↑  Arzt (2010). «Agricultural diseases on the move early in the third millennium». *Veterinary Pathology* **47** (1): 15–27. doi:10.1177/0300985809354350. PMID 20080480.
8. 1 2  Costard, S.; Mur, L.; Lubroth, J.; Sanchez-Vizcaino, J.M.; Pfeiffer, D.U. (2013). «Epidemiology of African swine fever virus». *Virus Research* **173** (1): 191–197. doi:10.1016/j.virusres.2012.10.030. PMID 23123296.
9. ↑  Devlin, Hannah· Davies, Christian (3 Σεπτεμβρίου 2018). «'It's not if, it's when': the deadly pig disease spreading around the world». *the Guardian* (στα Αγγλικά). Ανακτήθηκε στις 3 Σεπτεμβρίου 2018.
10. ↑  Gogin, A.; Gerasimov, V.; Malogolovkin, A.; Kolbasov, D. (2013). «African swine fever in the North Caucasus region and the Russian Federation in years 2007–2012». *Virus Research* **173** (1): 198–203. doi:10.1016/j.virusres.2012.12.007. PMID 23266725.
11. ↑  «Россельхознадзор - Новости».
12. ↑  ASF first time recorded in Czech republic - official report in Czech language. ASF first time recorded in Czech republic - machine translation. The most recent information about the ASF in Czech republic - Czech language
13. ↑  «Romania battles African swine fever outbreak». DW. 29 Αυγούστου 2018. Ανακτήθηκε στις 3 Σεπτεμβρίου 2018.
14. ↑  «Bulgaria reports its first outbreak of African swine fever». Reuters. 31 Αυγούστου 2018.
15. ↑  [African swine fever diagnosed in Slovakia *African swine fever diagnosed in Slovakia*, The Slovak Spectator, 7 August 2019]
16. ↑  «Στις Σέρρες το πρώτο κρούσμα αφρικανικής πανώλης των χοίρων». *www.kathimerini.gr*. 5 Φεβρουαρίου 2020. Ανακτήθηκε στις 21 Φεβρουαρίου 2020.
17. ↑  «China culls 900 pigs after reports of first African swine fever outbreak in country».
18. ↑  «China says has culled over 38,000 hogs due to African swine fever» (στα αγγλικά). *Channel NewsAsia*. Αρχειοθετήθηκε από το πρωτότυπο στις 2018-09-04.. Ανακτήθηκε στις 2018-09-03.
19. ↑  «Pig Progress, overview of ASF outbreaks and transport bans in China». Αρχειοθετήθηκε από το πρωτότυπο στις 14 Σεπτεμβρίου 2018. Ανακτήθηκε στις 2 Οκτωβρίου 2019.
20. ↑  «African swine fever hits huge, foreign-invested Chinese farm» (στα αγγλικά). *Reuters*. 2019-01-03.. Ανακτήθηκε στις 2019-01-03.
21. ↑  Leisha Santorelli (2019-04-25). «Is China losing the battle against an incurable pig virus?». BBC.. Ανακτήθηκε στις 2019-04-26.

Εξωτερικοί σύνδεσμοι
--------------------

* Ενημερωτικό φυλλάδιο για τους κτηνοτρόφους και τους κυνηγούς από το Υπουργείο Αγροτικής Ανάπτυξης και Τροφίμων